96/2007

ABC ehf. rifti samningi félagsins við D ehf. um kaup á eignarhluta ABC ehf. í fasteigninni Höfðabakka 1 með yfirlýsingu 16. desember 2005. Var riftunin á því reist að D ehf. hefði ekki uppfyllt skilyrði samningsins um að félagið legði fram greiðslumat eða lánsloforð lánsstofnunar innan 14 virkra daga frá samþykki tilboðs. Við riftunina varð virkur skilyrtur samningur milli ABC ehf. og F hf. um kaup síðarnefnda félagsins á eignarhlutunum. D ehf. krafðist viðurkenningar á ólögmæti riftunarinnar, ógildingar á kaupsamningi ABC ehf. og F hf. og að fyrrnefnda félaginu yrði gert að gefa út afsal til D ehf. fyrir eignarhlutunum. Taldi félagið að það hefði lagt fram, áður en fresturinn rann út, lánsloforð frá SPRON, sem uppfyllti skilyrði samningsins. Ekki var fallist á að framvísun gagna um að annar lögaðili, S ehf., sem lýsti einhliða yfir ábyrgð á skuldbindingum D ehf., hefði fengið vilyrði fyrir lánveitingu frá SPRON að uppfylltum tilteknum skilyrðum, gæti talist uppfylla skilmála samningsins. Hefði ABC ehf. því verið heimilt að nýta sér ákvæði hans um riftun. Kröfum D ehf. var af þeim sökum hafnað.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, H-kvk-nf H-kvk-nf og J-kk-nf S-kk-nf G-kk-nf.

Áfrýjandi skaut málinu til Hæstaréttar 14. febrúar 2007. Hann krefst þess að riftun stefnda ABC Holding ehf. á samþykktu kauptilboði milli áfrýjanda og stefnda ABC Holding ehf. um eignina Höfðabakka 1 í Reykjavík 26. nóvember 2005 verði dæmd ólögmæt. Þá krefst hann ógildingar á kaupsamningi milli stefnda Félagsbústaða hf. og stefnda ABC Holding ehf. 18. desember 2005 um sömu eign. Ennfremur krefst áfrýjandi að stefnda ABC Holding ehf. verði gert að gefa út afsal til sín fyrir eigninni Höfðabakka 1 í Reykjavík, alls 18 eignarhlutum með nánar tilgreindum fastanúmerum, ásamt öllu því sem eigninni fylgir og fylgja ber, gegn greiðslu áfrýjanda á umsömdu kaupverði samkvæmt fyrrgreindu kauptilboði 26. nóvember 2005, alls 137.700.000 krónur og að stefnda Félagsbústöðum hf. verði gert að þola dóm um það. Þá krefst áfrýjandi málskostnaðar í héraði og fyrir Hæstarétti óskipt úr hendi stefndu.

Stefndu krefjast staðfestingar á héraðsdómi og málskostnaðar fyrir Hæstarétti.

Skilja ber dómkröfu stefndu svo að þeir krefjist staðfestingar á þeim ákvæðum dómsorðs héraðsdóms sem fjalla um efnisþátt málsins enda eru ákvæði þess um frávísun á aðalsök í héraði ekki til endurskoðunar fyrir Hæstarétti.

Fallist er á með stefndu að áfrýjandi hafi ekki uppfyllt skilyrði samnings 26. nóvember 2006, áður en frestur samkvæmt samningnum rann út. Framvísun gagna um að annar lögaðili, Skjólvangur ehf., sem lýsti einhliða yfir ábyrgð á skuldbindingum áfrýjanda, hafi fengið vilyrði fyrir lánveitingu frá Sparisjóði Reykjavíkur og nágrennis að uppfylltum tilteknum skilyrðum getur ekki talist uppfylla skilmála samningsins 26. nóvember 2006. Því var stefnda ABC Holding ehf. heimilt að nýta sér ákvæði samningsins um riftun hans. Samkvæmt þessu en að öðru leyti með vísan til forsendna hins áfrýjaða dóms verður hann staðfestur.

Áfrýjandi greiði stefndu hvorum um sig málskostnað fyrir Hæstarétti eins og greinir í dómsorði.

Dómsorð:

Héraðsdómur skal vera óraskaður um sýknu stefndu, Félagsbústaða hf. og ABC Holding ehf., og um málskostnað.

Áfrýjandi, Danis ehf., greiði stefndu hvorum um sig 500.000 krónur í málskostnað fyrir Hæstarétti.